GiliGold/VAD_KnessetCorpus huggingface dataset:
עתניאל שנלר: סתם בשביל ההשכלה, פחות מ-16 ומשהו מיליון - - -
ברוך משולם: אתה לא חייב לנכות מס במקור.
עתניאל שנלר: אני רוצה להבין, האם לא משלמים מס במקור?
ברוך משולם: אסביר.
ברוך משולם: גם בשירותים ונכסים וגם בעיבוד יהלומים – זה אותו דבר – יש חובת ניכוי מס במקור, שמקור הסמכות שלה הוא בסעיף 164 לפקודה.
ברוך משולם: הצו קובע שמהמחזור הזה ומעלה אתה מחויב לנכות מס במקור, ומתחתיו אין לך חובה כזאת.
ברוך משולם: יש בזה, כמובן, משום הקלה – לגבות מס במקור, להעביר אותו.
משה גפני: מה היה סכום הכסף ב-2010?
ברוך משולם: יש לי כאן את הצו המקורי.
ברוך משולם: רק רגע, בבקשה.
שגית אפיק: אולי תוכל להסביר גם למה זה הולך תמיד שנתיים אחורה.
שגית אפיק: הצו מסתיים ב-2010.
ברוך משולם: יש לי את הסכומים.
ברוך משולם: זה מתחיל מ-1988.
משה גפני: ב-1988 נבחרתי לכנסת.
ברוך משולם: ב-2008 זה 15.8 מיליון שקל; ב-2009 זה 16 מיליון שקל; ב-2010 זה 16.6 מיליון שקל.
ברוך משולם: ממדדים את זה, ובהתאם למידוד יש גם מנגנון שקובע עיגול של סכומים.
ברוך משולם: במידה והמדד יצא נמוך מאוד אז יכול להיות שכאשר הוא מעוגל ל-100,000 שקלים הקרובים זה נשאר כמעט אותו סכום, כמעט זהה, או שזה קפץ.
ברוך משולם: יש מנגנון של עיגול.
משה גפני: גם אני שואל, אז למה מודדים שנתיים קודם?
שגית אפיק: עכשיו אתה מעדכן את 2011.
ברוך משולם: כי בדרך כלל הסכום הזה של החובה, לגבי 2012 עוד לא הגשת דוחות ואנחנו לא יודעים מה המחזור ולכן אין לנו עדיין נתונים, אז אנחנו הולכים שנה קודם, לשנת 2011, כאשר בדרך כלל רוב הדוחות מוגשים באפריל, ועל בסיס זה קובעים.
שגית אפיק: אבל האישור הוא ל-2011, ל-16.9 מיליון שקל.
ברוך משולם: אכן.
שגית אפיק: אז עם זה סיימנו.
משה גפני: חבר הכנסת שנלר, מה מצבך?
עתניאל שנלר: משום שאני לא מבין, אצביע בעד.
משה גפני: נראה שהבנת.
משה גפני: בעד צו מס הכנסה (קביעת תשלומים בעד עיבוד יהלומים או בעד מסחר ביהלומים כהכנסה) (תיקון), התשע"ג-2012 – 2
משה גפני: אנחנו עוברים לצו השני: צו מס הכנסה (קביעת תשלומים בעד שירותים או נכסים כהכנסה) (תיקון), התשע"ג-2012.
ברוך משולם: בדומה לצו הקודם, הצו הזה גם קובע רשימה של גופים החייבים לנכות מס במקור כאשר הם משלמים תשלומים בעד נכס שרכשו או שירות שקיבלו.
ברוך משולם: שיעור ניכוי מס במקור נקבע בתקנות מס הכנסה ל-20%, ובמקרים מיוחדים, כמו פסילת ספרים, יכול להגיע עד ל-30%.
ברוך משולם: החייבים בניכוי הם כל הגופים המנויים בצו.
ברוך משולם: אנו מבקשים לקבוע את המחזור שעד אליו אין חובת ניכוי מס במקור, בהתאם למפורט בצו ובהתאם לעליית המדד בין חודש אוגוסט של שנת 2011 לחודש אוגוסט של שנת 2012, שהסתכמה ב-1.92%.
ברוך משולם: לפיכך מוצע לעדכן את התוספות כך שתוספת א' תעמוד על 5.2 מיליון שקל, תוספת ב' תעמוד על 1.03 מיליון שקל, ותוספת ג' תעמוד על 3.2 מיליון שקל.
משה גפני: זה גם הקלות, נכון?
ברוך משולם: זה גם הקלות.
ברוך משולם: ממדדים את זה בהתאם.
ברוך משולם: גובה ההכנסות עולה.
משה גפני: תוכל להציג דוגמה של תוספת א'?
שגית אפיק: תגיד בכלל לגבי כל תוספת, מה היא כל תוספת?
שגית אפיק: על אילו חברות זה יחול?
ברוך משולם: מפורט בצו מי נכלל בכל תוספת.
שגית אפיק: תוכל להגיד לנו?
ברוך משולם: תוספת ג', ככל שאני יודע, זה מלכ"רים.
שגית אפיק: אתה רוצה שנעזור לך?
ברוך משולם: זה מוגדר בצו עצמו, בסעיף 1.
ברוך משולם: יש כאלה שמנהלים הנהלת חשבונות כפולה, שאינם נכנסים, ככל הידוע לי, לתוספת ב'.
שגית אפיק: תוספת א' זה חברות שמנהלות חשבונאות כפולה, או חברה בת, שמחזור עסקיהן יחד עולה על הסכום שנקבע עכשיו כ-5.2 מיליון שקל.
שגית אפיק: תוספת ב' זה חברה בת שמחזור עסקיה לא עולה על הסכום הנקוב, שעכשיו נקבע כ-1.03 מיליון שקל.
שגית אפיק: תוספת ג' זה מוסד ציבורי בעד שירותים שהמחזור שלו לא עולה על 3.2 מיליון שקל.
שגית אפיק: 3.2 מיליון שקל לא מתייחס לשנת מס אחת אלא לאחת משלוש שנות מס: "בכל אחת משלוש שנות המס שקדמו לשנת המס שלפני שנת המס שבה משתלם התשלום".
ברוך משולם: גם כאן הסכומים מעוגלים ויש מנגנון, בהתאם לשיעור המדד.
ברוך משולם: ניתן לראות שב-2011 אין כאן שינוי, זה נשאר 3.2 מיליון שקל, כי הסכום התעגל.
משה גפני: בכל שנה אתם מביאים עוד צווים של סוף שנת תקציב.
ברוך משולם: בחלק נדרש אישור של השר, בחלק נדרש אישור של השר ושל ועדת הכספים.
שגית אפיק: למה את הנפט אתם לא מביאים השנה?
ברוך משולם: אין לי מושג, זה לא בטיפולי.
ברוך משולם: אני מניח שזה יגיע בשלב כלשהו.
שגית אפיק: אבל אנחנו כבר בסוף שנת המס.
שגית אפיק: מתי זה יגיע?
ברוך משולם: אינני יודע.
ברוך משולם: אני מניח שעובדים על זה.
ברוך משולם: בקרוב.
ברוך משולם: יש לנו הרבה חקיקה שאנחנו מעבירים בסוף שנה.
ברוך משולם: יש לנו עדכוני סכומים, יש גם מנגנון שקבוע בפקודה לעדכון אוטומטי.
שגית אפיק: עדכון אוטומטי לא מגיע אלינו.
ברוך משולם: בוודאי, אבל עובדים על הדברים הללו.
משה גפני: אתה יכול לבדוק את עניין הנפט?
ברוך משולם: כן, בוודאי.
משה גפני: אני לא מתכוון לערוך עד 1 בינואר עוד ישיבה ...
ברוך משולם: אבדוק את עניין הנפט.
משה גפני: בעד צו מס הכנסה (קביעת תשלומים בעד שירותים או נכסים כהכנסה) (תיקון), התשע"ג-2012– 2
משה גפני: על סדר היום צו מס הכנסה (קביעת תשלומים בעד עיבוד יהלומים או בעד מסחר ביהלומים כהכנסה) (תיקון), התשע"ג-2012, ויש כאן עוד צו.
משה גפני: אני מבין שזה צו שגרתי של סוף שנת תקציב.
משה גפני: אדוני המנהל, אני מבין שאין אישור לקיים את הדיון.
טמיר כהן: לא התקבל אישור.
משה גפני: אז למה הם מבקשים בכלל?
משה גפני: אם הם לא יודעים להביא אישור אז זה מצחיק.
משה גפני: אז אנחנו מדלגים על זה ומחכים לאישור.
משה גפני: יכול להיות שרשות המסים הגישה בקשה לצווים ולא ביקשה אישור?
משה גפני: אז איך הם רוצים עידוד השקעות הון?
משה גפני: אין להם אישור.
שגית אפיק: אני רק מסבירה לנציג רשות המסים.
שגית אפיק: כדי להעלות לדיון צווים ותקנות במהלך פגרת הבחירות יש צורך בהעברת מכתב ממזכיר הממשלה ליושב-ראש הכנסת, על מנת שהוועדה תקבל היתר לקיים את הישיבה.
משה גפני: אם אתם לא יודעים את זה אז אני מוכן לעבוד בהתנדבות ברשות המסים, אבל יש לי שם עוד כמה דברים לסדר, גם את חישוב מס מאוחד.
משה גפני: אני מוכן לעשות את זה בהתנדבות ...
טמיר כהן: הפרוצדורה הזאת ידועה.
ברוך משולם: העברנו את זה לשר במכתב.
משה גפני: אני עובר לסעיף השלישי בסדר היום: אישור מוסדות ציבור לעניין סעיף 46 לפקודת מס הכנסה (רשימה שסימנה 09072912).
משה גפני: לזה התקבל, רק הבוקר, אישור מוועדת ההסכמות.
משה גפני: מר יהודה מונסוניגו ובנימין למקין, בבקשה.
יהודה מונסוניגו: אני מתכבד להציג לכבוד הוועדה את הרשימה שסימנה 09072912.
משה גפני: אולי תוכל, בבקשה, להגיד, כדי שכל חברי הוועדה ישמעו, לא רק אני ...
יהודה מונסוניגו: הרשימה מונה 25 מוסדות ציבור שהומלצו על-ידינו לשר.
יהודה מונסוניגו: השר קבע אותם כמוסדות ציבור, וכעת נשאר שכבוד הוועדה והחברים הנכבדים כאן יצביעו ויאשרו את הרשימה.
משה גפני: מר בנימין למקין, לכולם יש אישור ניהול תקין?
בנימין למקין: לכולם יש אישור ניהול תקין, כן.
משה גפני: בעד הבקשה לאישור מוסדות ציבור לעניין סעיף 46 לפקודת מס הכנסה
משה גפני: הבקשה נתקבלה.
משה גפני: אנחנו עוברים לסעיף: שינויים בתקציב לשנת 2012.
משה גפני: זה סעיף שלא צריך לגביו אישור.
משה גפני: ועדת הכספים רשאית לדון בזה בלי אישור.
משה גפני: נכון, גברתי היועצת המשפטית?
שגית אפיק: קיבלת אישור מיושב-ראש הכנסת לקיים דיונים על העברות תקציביות, בשל הטבע השוטף שלהן.
משה גפני: ראוי היה שגם על זה צריך לקבל אישורים, וכדאי היה גם שלא אאשר את הפנייה הזאת.
משה גפני: מעניין מאוד לראות איך מנהלים מדינה, פשוט מצחיק.
משה גפני: תפיצו את נוסח הפנייה, בבקשה.
משה גפני: מר יהודה מונסוניגו, תודה רבה.
משה גפני: אני רוצה שתדע, אם יש פניות שעומדות על שולחנך אתה יכול להביא אותן גם לפני הבחירות, אנחנו נכנס את הוועדה.
משה גפני: אם לא, אז אחרי הבחירות היושב-ראש הבא יאשר.
יהודה מונסוניגו: בעזרת-השם.
משה גפני: תודה, יהודה, להתראות.
יוגב קרדוס: אני נציג משרד האוצר.
יוגב קרדוס: אנחנו באים לבקש מן הוועדה לאשר לנו תיקון טעות טכנית שנפלה בפנייה שהעבירה 500 מיליון שקל למוסדות להשכלה גבוהה, במסגרת הסיכום הרב-שנתי עם המערכת להשכלה גבוהה.
יוגב קרדוס: אחת הפניות, פנייה מספר 12-10, נשמט מספרה מן הבקשות שהעברנו לוועדה.
יוגב קרדוס: עם זאת, הפנייה עצמה נכללה בנוסח החוק.
שגית אפיק: איזה חוק?
שגית אפיק: כתבתם את זה גם בדברי ההסבר.
יוגב קרדוס: במספרים שהעברנו לכם.
יוגב קרדוס: המספרים של הפנייה היו מאוזנים, כלומר, ה-500 מיליון שקל שהועבר היה מאוזן, עם שימושים של 500 מיליון שקל.
שגית אפיק: זאת אומרת, סעיפי חוק התקציב שהופיעו כאן בפני ועדת הכספים בעת שאישרה את ההעברה המקורית, ההעברה הזאת הופיעה בה.
יוגב קרדוס: היא הופיעה בה.
יוגב קרדוס: עם זאת, נשמט מספר הפנייה מהמספרים שקרא היושב-ראש ולכן לא הצביעו עליה.
יוגב קרדוס: אנחנו מבקשים לתקן את הטעות.
משה גפני: "חוק" זה דרמטי מדי.
משה גפני: המילה הזאת מבהילה אותנו.
משה גפני: זה פנייה.
טמיר כהן: זה פנייה.
טמיר כהן: אמרתי לכם שצריך לתקן את המשפט הזה.
טמיר כהן: זה לא עניין של חוק, אלא זה פנייה שהגיעה לוועדה בלי מספר.
שגית אפיק: למען האמת, זה חוק, משום שאנחנו מדברים על חוק התקציב.
שגית אפיק: מה עושה העברה תקציבית?
שגית אפיק: היא משנה את סעיפי חוק התקציב השנתי שאישרת בתחילת שנת התקציב.
שגית אפיק: לכן זה, אכן, החוק.
שגית אפיק: לא כל-כך נעים לאשר טעות טכנית כאשר אומרים שזה תיקון חוק, אתה צודק, אכן יש בעיה.
משה גפני: אפילו שאת צודקת, שפורמלית זה חוק התקציב, בגמרא כתוב פעמים רבות: "דיברה תורה כלשון בני אדם".
משה גפני: בני אדם שמדברים בלשון נורמלית אומרים שמדובר על פנייה תקציבית.
משה גפני: בוודאי הכול במסגרת החוק, אבל זה פנייה תקציבית.